ET Euroopa Liidu Teataja C 102/8

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

2013/C 102/08

Käesoleva dokumendi avaldamine annab õiguse esitada vastuväiteid vastavalt määruse (EL) nr 1151/2012 (1) artiklile 51.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

„WESTFÄLISCHER KNOCHENSCHINKEN”

EÜ nr: DE-PGI-0005-0854-01.02.2011

KGT ( X ) KPN ( )

1. Nimetus:

„Westfälischer Knochenschinken”

2. Liikmesriik või kolmas riik:

Saksamaa

3. Põllumajandustoote või toidu kirjeldus:

3.1. Toote liik:

Klass 1.2 Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab:

Välimuse kirjeldus:

soolatud ja kuivatatud sealiha toruluuga tagasink.

Värvus: kollase kamaraga sügav tumeroosa kuni tumepunane

Maitse: võimaliku suitsunüansiga intensiivne, aga mahe, singis sees oleva kondi tõttu kergelt pähkline. Õhu käes kuivatatud toode „Westfälischer Knochenschinken” on eriti maheda ja peene maitsega. Toote mõlema variandi töötlemisviisid on kuni kuivatamisetapini identsed.

Soolasisaldus: kuni 6,5 %

Veesisaldus: kuni 65 % suitsutatud singi ja kuni 62 % õhu käes kuivatatud singi puhul

Valmimistsükli lõpus on singi lõikepind tugevat punast värvi ja on kergelt marmorjas.

Tootmismeetod:

Kogu tootmine alates tooraine (kondiga tagasink) tarnimisest tootmisettevõttesse kuni singi täieliku valmimiseni peab toimuma määratletud geograafilises piirkonnas. Singi minimaalne laagerdumisaeg on kuus kuud. Singi minimaalne soolamisaeg on kolm nädalat.

Soolamine: toimub täielikult käsitsi. Lubatud on üksnes kuivsoolamine, mille puhul tekib singi enda soolvesi. Soola või maitseainevedeliku süstimine on keelatud. Singi kõiki külgi soolatakse käsitsi. Pärast soolamist pannakse singid laagerdusanumatesse. Kihtide vahele raputatakse uuesti soola. Soolamisaeg kestab kokku 3–6 nädalat. Selle aja jooksul pakitakse omas mahlas singid iga nädal uuesti ümber. Pärast soolamist võetakse singid soolveest välja ja asetatakse nn järelpõletamisanumasse.

Veega piserdamine: pärast järelpõletamist võib sinke veega piserdada, seejärel hõõrutakse need kuivaks ja riputatakse üles.

Kuivatamine või suitsutamine: pärast ülesriputamist viiakse singid kuivama või suitsu kätte. Suitsutamisel kasutatakse eranditult pöögipuitu.

Sinkide hooldamine: vahetevahel pesemine ja kuivatamine kuni soovitud laagerdusastmeni.

Laagerdumine: minimaalne laagerdumisaeg kuus kuud. Alles pärast täielikku laagerdumist tohib sinki lahtiselt või viilutatult müüa ning vaakumpakendisse pakendada.

Fosfaate ja glükoondeltalaktooni (GDL) ei kasutata.

3.3. Tooraine (üksnes töödeldud toodete puhul):

Sea terviklik kondiga tagasink. Singi toomisel veoautoga tootjaettevõttesse võib sõiduki lastiruumi temperatuur olla kuni 4 °C, singi sisetemperatuur peab olema alla 7 °C. Singi pH-väärtus peab olema vahemikus 5,4–5,8.

3.4. Sööt (üksnes loomse päritoluga toodete puhul):

—

3.5. Tootmise erietapid, mis peavad toimuma määratletud geograafilises piirkonnas:

Kogu tootmine alates tooraine (kondiga tagasink) tarnimisest tootmisettevõttesse kuni singi täieliku valmimiseni peab toimuma määratletud geograafilises piirkonnas.

3.6. Erieeskirjad viilutamise, riivimise, pakendamise jm kohta:

—

3.7. Erieeskirjad märgistamise kohta:

Kui singil on etikett, siis peab sellel lisaks seaduslikult ettenähtule olema järgmised viited:

„Westfälischer Knochenschinken” g.g.A.,

Euroopa Liidu kaitstud geograafilise tähise logo.

Etiketile on keelatud panna muud teavet kui see, mis on käesoleva spetsifikaadiga hõlmatud. Keelatud on tarbijat eksitavad viited.

4. Geograafilise piirkonna täpne määratlus:

Landschaftsverband Westfalen-Lippe (Münsteri, Detmoldi ja Arnsbergi halduspiirkonnad), Alam-Saksi liidumaa haldusüksused 48465 Schüttorf, 48455 Bad Bentheim, 48499 Salzbergen.

5. Seos geograafilise piirkonnaga:

5.1. Geograafilise piirkonna eripära:

Westfaleni piirkonnas on aegade jooksul kujunenud eriline singitootmise traditsioon, mis on tänaseni säilinud. See traditsioon annab geograafilisele piirkonnale selle eripära ja põhineb omakorda sellistel erilistel omadustel.

Põhjamerest mõjutatud valdavalt jaheniiske, mõõdukas kliima sobib väga hästi seakasvatuseks, mis on Westfalenis tänapäevani ulatuslik tegevusvaldkond. Möödunud sajanditel nuumati Westfalenis sigu erilisel viisil. Piirkonna tammemetsades said sead vabalt ringi liikudes loomulikult ja tervislikult kasvada. Sellise loomapidamisviisi puhul oli peaaegu igaühel võimalik vähemalt ühte siga pidada ja seega sinke toota. Samal ajal oli sellise pidamisviisi tulemuseks suured, hästi arenenud sead, kelle liha ei sisaldanud ülemäära palju rasva.

Looduskaitse ja rahvastiku tiheduse tõttu ei ole see eriliste tulemustega lihatootmine tänapäeval sellisel viisil enam kasutusel, kuid ometi soodustati sellega erilise traditsiooni ning lihatöötlemise ja singitootmise valdkonnas erioskuste kujunemist.

Piirkonna kliima sobib hästi suitsutatud sinkide tootmiseks, aga ka õhu käes kuivatatud sinke toodeti varem ning seda tehakse ka tänapäeval. Traditsiooniliselt alustati singitootmisega jahedatel talvekuudel – esiteks sellepärast, et esimeste tööetappide ajal oli vaja jahedat temperatuuri ning teiseks seetõttu, et mai alguses, sparglihooajaks oleks võimalik singid lahti lõigata. Kuigi tänapäeval saab tänu kaasaegsale tehnikale toota kogu aasta jooksul, on siiski säilinud põlvest põlve pärandatud tootmisviis, mis on Westfaleni singi erilise kvaliteedi tagatis. Kvaliteetliha hinnatakse tänapäevalgi kõrgelt; veel praegugi soolatakse liha eranditult käsitsi ning piirkonna traditsioonidest tingitult on tavapärane laagerdusaeg märgatavalt pikem kui muude turustatavate sinkide puhul.

5.2. Toote eripära:

Juba sajandeid on Westfaleni singid tuntud oma erakordse kvaliteedi poolest, mida hindavad kõrgelt tarbijad ka väljaspool piirkonda.

Toode „Westfälischer Knochenschinken” on Westfaleni singi algne, eriti kõrgelt hinnatud variant. Singi kõrge väärtus tuleneb sellest, et töödeldakse terveid kondiga kintse. Kuna soolvee süstimine on keelatud, kulub singi soolamiseks vähemalt kolm nädalat, kuna sool peab loomulikul viisil singi liha ja kondi sisse tungima. Kondiga liha puhul on ka laagerdusaeg pikem, kuna selline sink kuivab aeglasemalt. Singi kuivamisaeg on vähemalt kuus kuud ja seega märgatavalt pikem kui teiste tuntud nimetuste all turustatavate sinkide puhul. Laagerdusajaks singi sisse jäetud kondist on tingitud toote „Westfälischer Knochenschinken” eriline pähkline maitse.

Toote ajalugu näitab, et juba roomlased teadsid, et parimaid sinke valmistatakse Westfalenis. Nad ei põlanud ei ratsa ega jalgsi vedamise vaeva, et väärtuslikke kondiga seasinke piki Reini jõge üle Alpide Itaaliasse viia. Juba 12. sajandil oli Kölni peaturul Westfaleni sinkide järele suur nõudlus. Dortmundi linn kinkis keiser Sigismundile (1368–1437, esmakordselt kuningaks valimine 1410) 12 sinki. See olevat keisrile rohkem rõõmu teinud kui Kölni linna kingitud kuldvaagen. Westfaleni singi kõrgest mainest annab tunnistust kujutis Soesti linna 1400. aasta paiku ehitatud Maria zur Wiese kiriku põhjapoolsel aknal (valmistatud umbes 1500). Sellel on kujutatud Westfaleni püha armulauda, mida ei pühitsetud leiva ja veini, vaid õlle ja singiga. Heinrich Heine kirjeldas Westfalenit „singi isamaana”.

Madalmaade/Saksa-Prantsuse sõdade ajal 1674–1678 oli tänu paljudele Viini saadetud singilaadungitele võimalik vältida ähvardavat rüüstamist ja sõdurite sundmajutamist.

Westfaleni sinkide pikast traditsioonist annab tunnistust ka keelekasutus. Westfaleni talumajade avatud kolde kohal asuvat paika, kus varem rippusid singid suitsutamise ajal, nimetatakse Westfaleni taevaks.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel:

Toote maine põhineb selle geograafilisel päritolul. Westfaleni piirkonna looduslikest tingimustest soositud sajanditepikkune singitootmise traditsioon ja sellega seotud kohalike tootjate erilised oskusteadmised on sellele kaasa aidanud, et tootest „Westfälischer Knochenschinken” on saanud erilise maitsega väärtuslik toode, mida tänu selle geograafilisele päritolule tuntakse kõrge mainega piirkondliku eriroana kaugel väljaspool tootmispiirkonda. See maine põhineb singitootmise tegelikul traditsioonil, mille iseloomulik tunnus on märgatavalt pikem laagerdusaeg võrreldes muude sinkidega.

Piirkonnale iseloomulikust tootmisviisist on tingitud ka singi geograafilisel päritolul põhinevad tegelikud omadused. Toote „Westfälischer Knochenschinken” piirkondlikust traditsioonist lähtuv pikem laagerdus- ja soolamisaeg on tingitud singi väiksemast veesisaldusest, mis mõjutab toote füüsikalisi omadusi (tekstuur, tihedus, singi erikaal), keemilisi omadusi (eriti väike veesisaldus ning sellest tingitud muude ainete nagu rasvad ja valgud suhteliselt kõrge sisaldus) ning seetõttu ka toote organoleptilisi omadusi, mis kõik eristab seda toodet muudest sinkidest.

Viide spetsifikaadi avaldamisele:

(Määruse (EÜ) nr 510/2006 (3) artikli 5 lõige 7)

http://register.dpma.de/DPMAregister/geo/detail.pdfdownload/17403

(1) ELT L 343, 14.12.2012, lk 1.

(2) ELT L 93, 31.3.2006, lk 12.

(3) Vt joonealust märkust 2.